Kuna ei  ole olemas ühte suurt kataloogi (või interneti aadressi), kust võiks leida infot kõigi olemasolevate võimaluste kohta, on enda jaoks parima programmi valimine tõepoolest töömahukas ja vahel päris keeruline. Soovitav oleks alustada võimaluste uurimisega vähemalt 6 kuud enne soovitavat õppetöö/kursuse algust. Meeles võiks pidada, et ka suvekursusele võivad olla küllaltki varajased sisseastumistähtajad, näiteks juba märtsis eelolevaks suveks.    Kõige esmaseks sammuks info otsimisel võiks eriti  üliõpilastel olla käik oma õppeasutuse välissuhete osakonda. Sealt tuleks uurida kas koolil on vahetusprogramme USA institutsioonidega, kes, mis tingimustel ja kuidas kandideerida saavad jne. Kui sellest ei piisa tuleks ette võtta juba suurem uurimistöö, milleks parimad infoallikad on internet, ülikoolide kataloogid, veebileheküljed ja kindlasti ka teabekeskus. Meil on suures valikus programmide, ülikoolide ja keeltekursuste katalooge ja buklette ning käepärast andmebaasid otsingu lihtsustamiseks.